b'\n_START_ARTICLE_\nVilhelmas fon Engelhardtas\n_START_SECTION_\nBiografija\n_START_PARAGRAPH_\nGim\xc4\x97 Rusijos imperijos kariuomen\xc4\x97s atsargos majoro \xc5\xa1eimoje. Kartu augo vyresnysis brolis Aleksandras (1795\xe2\x80\x931859) \xe2\x80\x93 b\xc5\xabsimasis generolas leitenantas, Rusijos pietini\xc5\xb3 karini\xc5\xb3 gyvenvie\xc4\x8di\xc5\xb3 vir\xc5\xa1ininkas._NEWLINE_Vilhelmas fon Engelhardtas, baig\xc4\x99s lic\xc4\x97j\xc5\xb3 Carskoj\xc4\x97 Selo mieste, nusprend\xc4\x97 toliau siekti karjeros kariuomen\xc4\x97je. 1824 m. suteikus prapor\xc5\xa1\xc4\x8diko laipsn\xc4\xaf, jis buvo paskirtas tarnauti Leibgvardijos Kavalerijos j\xc4\x97geri\xc5\xb3 pulk\xc4\x85. Dalyvavo Rusijos-Turkijos kare, 1829 m. buvo patvirtintas pulko adjutantu. Lenkijoje mal\xc5\xa1ino 1831 m. sukilim\xc4\x85, u\xc5\xbe pasi\xc5\xbeym\xc4\x97jim\xc4\x85 jam buvo suteiktas \xc5\xa1tabskapitono laipsnis. _NEWLINE_1834 m. paskirtas Leibgvardijos Kavalerijos j\xc4\x97geri\xc5\xb3 pulko Septinto eskadrono vadu. 1835 m. buvo pakeltas \xc4\xaf kapitonus, o 1842 m. \xe2\x80\x93 \xc4\xaf pulkininkus. Tais pa\xc4\x8diais metais paskirtas Tre\xc4\x8diojo diviziono vadu. 1844 m. tapo Kunigaik\xc5\xa1\xc4\x8dio Michailo Pavlovi\xc4\x8diaus husar\xc5\xb3 pulko vadu. 1849 m. prad\xc4\x97jo vadovauti Leibgvardijos Drag\xc5\xabn\xc5\xb3 pulkui, 1851 m. pakeltas \xc4\xaf generolus majorus. 1856 m. kartu su esamomis pareigomis \xc4\x97m\xc4\x97 vadovauti ir Antrosios lengvosios kavalerijos divizijos Pirmajai brigadai. Po met\xc5\xb3 i\xc5\xa1leistas dimisijon d\xc4\x97l pablog\xc4\x97jusios sveikatos, kur\xc4\xaf laik\xc4\x85 dirbo Karin\xc4\x97je ministerijoje. 1861 m. suteikus generolo leitenato laipsn\xc4\xaf, jis i\xc5\xa1 karin\xc4\x97s tarnybos pasitrauk\xc4\x97. _NEWLINE_1863 m. paskirtas Kauno gubernijos kariniu gubernatoriumi. Suprat\xc4\x99s, kad prasid\xc4\x97j\xc4\x99s 1863 m. sukilimas pareikalaus did\xc5\xbeiul\xc4\x97s energijos ir sveikatos j\xc4\xaf mal\xc5\xa1inant, nusprend\xc4\x97 i\xc5\xa1eiti \xc4\xaf u\xc5\xbetarnaut\xc4\x85 poils\xc4\xaf. Tais pa\xc4\x8diais metais para\xc5\xa1\xc4\x97 atsistatydinimo pra\xc5\xa1ym\xc4\x85 ir apsigyveno \xc5\xbemonos dvare Tver\xc4\x97s gubernijoje.'